[pic] | EUROOPA ÜHENDUSTE KOMISJON |

Brüssel 7.7.2009

KOM(2009) 354 lõplik

2009/0094 (CNS)

Ettepanek

NÕUKOGU MÄÄRUS

millega sätestatakse erand määrusest (EÜ) nr 1234/2007 (ühise turukorralduse ühtne määrus) seoses 2009. ja 2010. aasta sekkumisperioodidega või ja lõssipulbri puhul

SELETUSKIRI

Viimase 12 kuu jooksul on piimaturu olukord järsult halvenenud. Pärast 2007. aasta hindade hüppelist tõusu samaaegselt toiduainete kõrgete hindadega ELi turul ja maailmaturul on 2008. ja 2009. aasta viimasel kuuel kuul toimunud piimatootjate sissetulekut mõjutav oluline hindade langus. Meiereidesse tarnitud piima hinnad on oluliselt vähenenud.

Maailmaturuhindade langus on eelkõige tingitud maailma tasandil tootmise suurenemisest, kuid veelgi enam ülemaailmsest finants- ja majanduskriisiga seotud nõudluse vähenemisest. Kõnealune maailmaturuhindade langus on otseselt mõjutanud ELi turuhindu, mis algselt olid 30–40 senti piimaliitri kohta, ning seejärel langesid peaaegu ELi turvaabinõu tasandile, mis on 21 senti piimaliitri kohta. Kõnealune hinnatase võimaldaks katta muutuvaid tootmiskulusid, mitte aga mõne vähem tõhusa piimatootja püsikulusid ja kindlasti mitte kogukulusid, sh maa omamisega, tööjõu ja kapitaliga seotud kulusid. Kuigi hüppeliselt tõusnud toiduainete hindadele reageerides on piimakvoodid 2008. aastal suurenenud 2 %, on ELi piimatoodang 2008/2009. kvoodiaastal 0,6 % vähenenud, mille tagajärjel on kogu piimatoodang üldisest kvooditasemest 4,2 % väiksem.

2009. aasta jaanuaris algatas komisjon võiga seotud eraladustusabi andmise, kehtestas uuesti eksporditoetused piimatoodetele ning jätkas pakkumissüsteemi kohaselt 30 000 tonni piirmäära ületades sekkumisvõi kokkuostmist ja 109 000 tonni piirmäära ületades lõssipulbri kokkuostmist, kusjuures eespool nimetatud süsteemi kohased hinnad olid peaaegu samad mis kindlaksmääratud sekkumiskokkuostuhinnad.

Maailmaturuhindade allalöömise vältimiseks on eksporditoetused kindlaks määratud väga mõistlikult ja ettevaatlikul viisil.

Sekkumiseks kokkuostetud kogustest (kuni 25.6.2009: või 81 000 t; lõssipulber 203 000 t) nähtub, et turul valitseb endiselt tõsine tasakaalustamatus, mille teatavast hooajalisusest tingituna on tootmisvõimsuse tipp iga aasta esimesel poolel. Ühise turukorralduse ühtse määrusega ettenähtud sekkumise lõpetamine 31. augustil 2009 põhjustaks ilmselt hindade langemise allapoole sekkumistaset ning tekitaks seega turul tõsiseid häireid, mis annab tugeva tagasilöögi juba niigi madalatele tootjahindadele.

Või ja lõssipulbriga seotud riikliku sekkumise erakordse olukorra tõttu tuleks jooksvat sekkumisperioodi pakkumismenetluse teel pikendada kuni 28. veebruarini 2010. Lisaks sellele tuleks piimaturu eeldatava toibumise ebamäärast ajastamist arvesse võttes volitada komisjoni sel juhul, kui turuolukord seda nõuab, pikendama sekkumisperioodi 2010/2011. aasta sekkumishooajaks võrdselt pakkumismenetlusega.

Kõnealused meetmed väljendavad usaldust piimaturu tuleviku suhtes. Keskpikas kuni pikas perspektiivis võib eeldada, et nõudlus taastub majandus- ja finantsolukorra paranedes, hinnad normaliseeruvad ning ostjate käitumine muutub endiseks.

2009/0094 (CNS)

Ettepanek

NÕUKOGU MÄÄRUS

millega sätestatakse erand määrusest (EÜ) nr 1234/2007 (ühise turukorralduse ühtne määrus) seoses 2009. ja 2010. aasta sekkumisperioodidega või ja lõssipulbri puhul

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut[1],

võttes arvesse Euroopa Parlamendi arvamust[2]

ning arvestades järgmist:

(1) Piimatoodete maailmaturuhinnad on järsult langenud maailmaturu suurenenud pakkumise ja nõudluse vähenemise tõttu seoses ülemaailmse finants- ja majanduskriisiga. Ühenduse piimatoodete turuhinnad on märkimisväärselt langenud. Alates käesoleva aasta algusest võetud kombineeritud turumeetmete tulemusel on ühenduse hinnad stabiliseerunud umbes toetushinna tasemel. Kõnealuseid turutoetusmeetmeid, eriti riikliku sekkumise meetmeid tuleb võtta nii kaua kui vaja, et vältida hindade olukorra edasist halvenemist ja häireid ühenduse turul.

(2) Nõukogu 22. oktoobri 2007. aasta määrusega (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus),[3] artikli 11 punktiga e on ette nähtud, et või ja lõssipulbri puhul toimub riiklik sekkumine 1. märtsist 31. augustini.

(3) Võttes arvesse prognoositavat turuolukorda, on või ja lõssipulbri puhul vaja ette näha riikliku sekkumise jätkumine pärast 31. augustit 2009, vajaduse korral kuni 28. veebruarini 2010.

(4) Lisaks sellele tuleks olukorras, kus turuhinnad ilmselt oluliselt langevad ja seega häirivad või ähvardavad turgu häirida, volitada komisjoni pikendama või ja lõssipulbri puhul sekkumisperioodi alates 31. augustist 2010 edasi, vajaduse korral kuni 28. veebruarini 2011,

ON VASTU VÕTNUD KÄESOLEVA MÄÄRUSE:

Artikkel 1

Erandina määruse (EÜ) nr 1234/2007 artikli 11 punktist e lõpeb või ja lõssipulbri kasutada olev sekkumisperiood 28. veebruaril 2010.

Artikkel 2

Erandina määruse (EÜ) nr 1234/2007 artikli 11 punktist e võib komisjon vastavalt kõnealuse määruse artikli 195 lõikes 2 osutatud menetlusele otsustada jätkata riiklikku sekkumist pakkumismenetluse teel pärast 31. augustit 2010, vajaduse korral 28. veebruarini 2011, kui piima ja piimatoodete hinnad ühenduse turul ilmselt oluliselt langevad, häirides või ähvardades sellega turgu häirida.

Artikkel 3

Vastavalt määruse (EÜ) nr 1234/2007 artikli 195 lõikes 2 osutatud menetlusele võtab komisjon käesoleva määruse rakendamiseks vajalikud meetmed.

Artikkel 4

Käesolev määrus jõustub kolmandal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS | Fichefin/09/MS/dz Ares 143713 rev1 6.142.2009.1 |

KUUPÄEV: 11.6.2009 |

1. | EELARVERUBRIIK: 05 02 12 02 05 02 12 04 | ASSIGNEERINGUD: p.m. 16 980 747 EUR |

2. | PEALKIRI: Nõukogu määrus, millega kehtestatakse erand määrusest (EÜ) nr 1234/2007 seoses sekkumisperioodiga või ja lõssi puhul |

3. | ÕIGUSLIK ALUS: Asutamislepingu artikkel 37. |

4. | EESMÄRGID: Või ja lõssipulbri puhul riikliku sekkumise jätkumise tagamine pärast 31. augustit 2009, vajaduse korral kuni 28. veebruarini 2010, võttes arvesse prognoositavat turuolukorda ja langevaid turuhindu. |

5. | FINANTSMÕJU | 12-KUULINE PERIOOD (miljonites eurodes) | JOOKSEV EELARVEAASTA 2009 (miljonites eurodes) | JÄRGMINE EELARVEAASTA 2010 (miljonites eurodes) |

5.0 | KULUD - EÜ EELARVEST MAKSTAVAD (TOETUSED/SEKKUMISED) - RIIGIASUTUSED - MUUD | - | 9,2 |

5.1 | TULUD - EÜ OMAVAHENDID (MAKSUD/TOLLIMAKSUD) - RIIKLIKUD | - | - |

2011 | 2012 | 2013 | 2014 |

5.0.1 | KAVANDATUD KULUD | 13,5 | 4,2 | - | - |

5.1.1 | KAVANDATUD TULUD | - | - | - | - |

5.2 | ARVUTAMISMEETOD: Sekkumiseks kokkuostmise perioodi pikendamisega seotud kulude arvutamine põhineb järgmisel prognoosil. Tuginedes 2009. aasta kevade tarbimistavadele ja eeldatavatele tootmistavadele 2009. aasta septembrist kuni 2010. aasta jaanuarini, on prognoositud, et kõnealuse pikendatud perioodi jooksul ostetakse sekkumiseks 50 000 tonni lõssipulbrit ja 31 000 tonni võid. Lisaks sellele eeldatakse, et kõnealune täiendav kogus jääb kaheks aastaks lattu ning pärast seda müüakse see turul hinnaga, mis on sekkumishinna tasemel. Tehniliste kulude arvutamiseks on kasutatud 2009. aasta eelarves kohaldatavaid summasid. Kõnealustele prognoosidele ja eeldustele tuginedes on eelarveaastatel 2010–2012 võiga seotud kavandatavad kulud 12,5 miljonit eurot. Lõssipulbriga seotud kogukulud samal ajavahemikul on 14,4 miljonit eurot. |

6.0 | KAS PROJEKTI SAAB RAHASTADA JOOKSVA EELARVE ASJAKOHASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

MÄRKUSED: |

[1] ELT C […], […], lk […].

[2] ELT C […], […], lk […].

[3] ELT L 299, 16.11.2007, lk 1.